<classify> WIKI iliyopita tulianza kuangalia mkutano uliofanyika Oktoba 23 hadi 24 mwaka huu pale katika jiji la Sochi, Urusi ulioanzisha uhusiano mpya wa kiuchumi baina ya taifa hilo na Afrika. Tuliona kwamba mkutano huo umerejesha uhusiano uliokuwepo wakati wa vita baridi baina ya Afrika na Urusi.Kupitia mkutano huo, mbali na manufaa tuliyoona katika makala iliyopita, Shirika la Urusi la Nyuklia la Rosatom, limeingia mikataba ya maridhiano MoU ya kuzalisha nishati ya nyuklia na mataifa 18 ya Afrika, zikiwemo Misri, Ghana, Kenya, Zambia, Rwanda na Ethiopia.Lakini pia Rosatom imeingia mikataba na Nigeria ya kuanzisha kituo cha uzalishaji wa nishati ya nyuklia katika Jimbo la Akwa Ibom na Kogi mnamo 2017 na ina mpango wa ujenzi wa kituo cha uzalishaji wa nyuklia Misri na nchi nyingine kama vile Rwanda na Zambia, ingawa bado wapo kwenye mazungumzo zaidi.Sambamba na hayo, Ethiopia imetumia mkutano huo kuishawishi Urusi kwenda nchini humo na kuwekeza katika ujenzi wa vituo viwili vya kuzalisha umeme wa nyuklia wa megawati 12,000. Hata hivyo, mkuu wa Rosatom, Alexey Likhachev pia aliweka wazi kwamba changamoto zinazoweza kuathiri mchakato wa kuzalisha nishati ya nyuklia katika Bara la Afrika ni gharama kubwa za uwekezaji, ukosefu wa wataalamu wa kutosha, usalama na hata hali ya miundombinu.Kwa upande wa uhusiano wa kijeshi baina ya Urusi na nchi za Afrika, Urusi ilitumia mkutano wa Sochi kunadi bidhaa zake za kivita kiasi cha kuzifanya baadhi ya nchi kama Nigeria kununua ndege za kijeshi 12 wakati wa mkutano huo. Pia Urusi imeweza kutuma ndege aina ya Tu-160 Black Jack iliyotarajiwa kufika Afrika Kusini na hivyo kwa mara ya kwanza kutua barani Afrika.Halikadhalika, mataifa mengine kama Jamhuri ya Afrika ya Kati, Namibia, Madagascar na Uganda yalionesha uhitaji wa kununua vifaru, ndege za kijeshi, helikopta za kijeshi, mabomu ya masafa marefu, bunduki za kivita na pia kupata washauri wa kijeshi kutoka taifa la Urusi. Kwa sasa Urusi inakadiriwa kufanya biashara ya bidhaa za kijeshi na Afrika zenye thamani ya Dola bilioni 12 za Marekani.Ikumbukwe kuwa, tangu mwaka 2014, Urusi ilisaini mikataba ya kijeshi 19 na nchi za Afrika ikiwemo Angola, Botswana, Burkina Faso, Chad, Ethiopia, Guinea, Madagascar, Nigeria, Niger, Sierra Leone, Tanzania na Zimbabwe. Mikataba hii inahusisha shughuli za kubadilishana taarifa za kiusalama, mapambano dhidi ya ugaidi, kuuziana silaha na pia kutoa mafunzo ya kijeshi.Kupitia mkutano wa Sochi, Urusi pia imeweza kufuta madeni yenye thamani ya zaidi ya dola bilioni 20 za Marekani kwa nchi za bara la Afrika na ina mpango wa kutoa fedha kwa nchi zenye uwezo mdogo kwenye masoko ya mitaji. Tanzania na mkutano wa Sochi Wahenga wanasema, mkaa bure sio sawa na mtembea bure. Ziara ya Waziri Mkuu, Kassim Majaliwa aliyemwakilisha Rais John Magufuli ndani ya nchi ya Urusi haikuwa ya bure, kwani imezaa matunda na kuleta neema kwa Tanzania.Pamoja na mambo mengine kadhaa ambayo Waziri Mkuu alifanya, alifanikiwa pia kuzungumza na shirika la reli la taifa hilo kuhusu uboreshaji wa njia za reli katika majiji ya Tanzania.Waziri Mkuu alimtajia mkurugenzi mkuu wa shirika la reli la taifa la Urusi, Alexander Misharin, pale Sochi majiji yanayohitaji marekebisho kwenye mfumo wa usafirishaji kuwa ni Dare es Salaam, Mwanza, Dodoma, Arusha, Mbeya na Tanga Pia alisema Urusi inaweza kuisaidia Tanzania katika jitihada zake za kufufua Reli ya Uhuru kati yake na Zambia Tazara na reli ya kati inayounganisha bandari ya Dar es Salaam na mikoa mingine kama Tanga, Kilimanjaro, Mwanza na Arusha.Misharin alisema kampuni yake ipo tayari kuingia makubaliano ya pamoja na wawekezaji wa Tanzania kwa lengo la kuboresha na kufufua reli za Tanzania kwa kuwapa teknolojia wazawa. Hongera sana Rais wetu mpendwa Magufuli kwa kujitoa kimasomaso kwa ajili ya watanzania wote na kuhakikisha Tanzania inakuwa na uwakilishi mzito katika mkutano wa Sochi.DIPLOMASIA YA UCHUMIDiplomasia ya uchumi ni sehemu ya mikakati wa sera mpya ya mambo ya nje ya Tanzania. Sera hii, pamoja na mambo mengine, inahusisha kuendesha mchakato wa kimataifa katika kuchangia jitihada za Tanzania katika maendeleo ya kiuchumi kwa kufafanua taratibu za kupatikana kwa msaada wa kiufundi, fedha, kufanya biashara bila upendeleo na uwekezaji.Pia inahusisha kubadilishana masuala ya uchumi kiasi kwamba hata majukumu ya kisiasa kama vile utatuzi wa migogoro, uendelezaji wa haki za binadamu na mengineyo yatatambuliwa kama yanaruhusu mazingira yanayovutia katika ushirikiano na maendeleo ya uchumi. Lingine ni kuendeleza sera ya mambo ya nje inayozingatia matokeo kwa malengo maalumu yanayozingatia muda, ambayo yatafuatiliwa na kutathminiwa, katika msingi unaoendelea na huduma husika.Serikali ya awamu ya tano chini ya Rais John Magufuli imejiwekea malengo ya kuwa nchi ya uchumi wa kati unaotegemea viwanda ifikapo mwaka 2025. Malengo hayo yatafanikiwa kwa kuhamasisha pia uwekezaji kutoka nje na ndani ya Tanzania.Ndani ya awamu hii ya tano, diplomasia ya uchumi imetekelezwa kwa vitendo na kwa namna tofauti tofauti zikiwemo, kutuma na kuteua wanadiplomasia mbalimbali kuiwakilisha nchi katika mataifa ya kigeni na taasisi za kimataifa na kuwaalika viongozi mbalimbali wa serikali na mashirka ya kimataifa kuja kufanya ziara za kitaifa nchini.Kwa mfano, Rais Magufuli amefanikiwa kuwaalika Waziri Mkuu wa India na Ethiopia, Mfalme wa VI wa Morocco, Rais wa Uturuki, Rais wa Jamhuri ya Kidemokrasia ya Kongo, Rais wa Zambia, Rais wa Uganda, Rais wa Zimbabwe, Rais wa Rwanda n.k. Halikadhalika dipolomasia ya uchumi imeweza kutekelezwa kwa kuandaa mikutano mbalimbali ya kimataifa kwa kuwaita viongozi au wakuu wa idara mbalimbali za kiserikali au taasisi za kimataifa kuja nchini na kufanya mikutano.Mfano wa hilo ni Mkutano wa viongozi wakuu wa nchi za SADC pamoja na wawakilishi wao, pia mkutano wa nchi za NORDIC na Afrika ambapo kupitia mkutano huo Raisi Magufuli amezihamasisha nchi za NORDIC kuja na kuwekeza Afrika na Tanzania.kumwakilisha Rais katika mikutano mbalimbali ya kimataifa. Wasiwasi uliopo Japokuwa nchi za Magharibi zimeonesha kupinga, lakini mataifa ya Afrika kwa pamoja yameonesha nia ya kushirikiana na Urusi na yameishawishi nchi hiyo kurudi barani Afrika, huku yakisema yamefungua fursa mpya za kibiashara. Hata hivyo, pamoja na mkutano wa Sochi kuwa na makubaliano mbalimbali na ahadi nyingi zilizotolewa na Urusi kwa nchi za Afrika, wachambuzi mbalimbali wameonesha wasiwasi wao wa utekelezaji wa ahadi hizo.Kwa mfano, Joe Penny anasema mikataba hiyo iliyoingiwa na Urusi na nchi za Afrika bado haina nguvu ya kisheria isipokuwa ni maandalizi ya kuelekea kuingia mikataba itakayowabana kisheria kati yake na nchi za Afrika. Penny analinganisha China yenye uchumi mkubwa karibu mara saba ya ule wa Urusi, akisema China imeweza kufanikiwa pakubwa ndani ya miongo miwili iliyopita katika biashara kati yake na bara la Afrika. Katika mkutano wa mwisho baina ya China na Afrika FOCAC uliofanyika Beijing mwezi Septemba mwaka jana, China ilitoa ahadi nyingi na kuzitekeleza.Pia Rais Xi Jinping wa China alitenga kutumia zaidi ya Dola bilioni 60 kufadhili miradi ya maendeleo barani Afrika na kuongeza uingizaji wa bidhaa kutoka Afrika ndani ya China. Halikadhalika alionesha msimamo wake katika kusaidia kujenga eneo huru la biashara la Bara la Afrika, na kutoa udhamini wa nafasi mbalimbali za masomo kwa vijana wa Afrika.Lakini pia kumekuwepo na ujio wa miradi mikubwa kama vile ule wa kituo cha uzalishaji umeme wa makaa ya mawe nchini Misri, ujenzi wa reli kutoka Mombasa hadi Nairobi nchini Kenya, ujenzi wa reli ya mwendo kasi ndani ya Addis Ababa nchini Ethiopia, kituo cha uzalishaji umeme kwa nguvu ya maji nchini Angola na Guinea, na makao makuu mapya ya Umoja wa Afrika na mengineyo.  <topic>: KITAIFA 